《寄上金陵王荆公》
宋代·冯山

圣贤遗陈迹，文章隐至神。北天开盛际，南国起斯人。

兼济希先觉，公传袭大醇。卑飞随世俗，默观养经纶。

僶俛怀铅椠，徊翔表缙绅。英声摇海岳，高步出风尘。

去就迟难进，谋猷久未伸。两朝虽顾遇，大节每逡巡。

四海倾台辅，千龄偶圣辰。有为今道德，无间古君臣。

雕琢唐文盛，更张汉法新。风霆传信令，束缚解生民。

所志惟膏泽，当除亦斧斤。寸心劳远御，独手助洪钧。

钟鼎无前迹，江湖自在身。功名非雅意，出处自天真。

鸿雁云霄势，芝兰道路春。轲雄平可驾，房魏浅非伦。

江汉无良产，衣冠窃滥巾。才非当世用，仕为有时贫。

衔策驱驰久，风波出没频。古心终少合，老态强难驯。

名教谁依托，文书但隐沦。师门常耿耿，相府旧循循。

万里音容阔，诸生气义均。绛纱瞻楚泽，白发倦漳滨。

鄙俚虽能达，精微岂尽陈。青云如可附，何处更求仁。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。